## Odluka o usklađivanju doplatka za djecu i cenzus prihoda kao uvjeta za stjecanje prava na doplatak za djecu u godini 1998.

### NN 74/1998 (26.5.1998.), Odluka o usklađivanju doplatka za djecu i cenzus prihoda kao uvjeta za stjecanje prava na doplatak za djecu u godini 1998.

# **REPUBLIČKI FOND MIROVINSKOG I INVALIDSKOG OSIGURANJA RADNIKA HRVATSKE**

Na osnovi članka 46. Zakona o doplatku za djecu ("Narodne novine", br.
44/77, 52/85, 8/90, 40/90 i 26/93) i članka 6. točka 1. Statuta Republičkog
fonda mirovinskog i invalidskog osiguranja radnika Hrvatske ("Narodne novine",
broj 58/90, 21/92, 116/93 i 23/95) Upravni odbor Republičkog fonda mirovinskog
i invalidskog osiguranja radnika Hrvatske, na sjednici održanoj 23. ožujka
1998., donosi

## **ODLUKU**

### **O USKLAĐIVANJU DOPLATKA ZA DJECU I CENZUSA PRIHODA KAO UVJETA ZA STJECANJE PRAVA NA DOPLATAK ZA DJECU U GODINI 1998.**

I. USKLAĐIVANJE CENZUSA PRIHODA KAO UVJETA ZA STJECANJE PRAVA
NA DOPLATAK ZA DJECU U GODINI 1998.

1. Cenzus prihoda utvrđen u članku 37. stavku 1. toč. 1, 2. i 3. Zakona
o doplatku za djecu (u daljnjem tekstu: Zakon), odnosno u točki 1. stavku
1. pod a), b) i c) Odluke o usklađivanju doplatka za djecu i cenzusa prihoda
kao uvjeta za stjecanje prava na doplatak za djecu u godini 1997. ("Narodne
novine", broj 44/97 - u daljnjem tekstu: Odluka iz godine 1997.) usklađuje
se zbog porasta prosječne plaće zaposlenih u Republici Hrvatskoj u godini
1997, tako da doplatak za djecu u godini 1998. pripada korisniku:

a) ako mu prihod ostvaren po osnovi zaposlenja ne prelazi 1.067,64 kuna
mjesečno po članu kućanstva;

b) ako mu osnovica poreza iz prihoda od samostalnog obavljanja poljoprivredne
djelatnosti (katastarski prihod) ne prelazi 116,80 kuna godišnje po članu
kućanstva;

c) ako mu prihod od obavljanja zanatskih i drugih privrednih djelatnosti
ili od intelektualnih usluga, kao i od porezu podložnih prihoda od imovine
i imovinskih prava (ostali prihod) ne prelazi 300,57 kuna godišnje po članu
kućanstva.

Ako korisnik doplatka za djecu i članovi njegovog kućanstva imaju istodobno
prihode po raznim osnovama iz članka 37. Zakona, visina prihoda utvrđuje
se tako da se prihod pod a) podijeli s 10,67, pod b) sa 1,16 i prihod pod
c) sa 3,00, pa ako zbroj količnika prelazi 100, korisniku ne pripada pravo
na doplatak za djecu (članak 38. Zakona.).

2. U smislu točke 1. ove odluke usklađuje se i cenzus prihoda utvrđen
u članku 40. stavku 1. toč. 1, 2. i 3. Zakona, odnosno u točki 2. stavku
1. pod a), b) i c) Odluke iz godine 1997, tako da doplatak za djecu u godini
1998. pripada korisniku:

a) ako mu prihod ostvaren po osnovi zaposlenja ne prelazi 1.386,57 kuna
mjesečno po članu kućanstva;

b) ako mu osnovica poreza iz prihoda od samostalnog obavljanja poljoprivredne
djelatnosti (katastarski prihod) ne prelazi 157,68 kuna godišnje po članu
kućanstva;

c) ako mu prihod od obavljanja zanatskih i drugih privrednih djelatnosti
ili od intelektualnih usluga, kao i od porezu podložnih prihoda od imovine
i imovinskih prava (ostali prihod) ne prelazi 383,65 kuna godišnje po članu
kućanstva.

Ako korisnik doplatka za djecu i članovi njegovog kućanstva imaju istodobno
prihode po raznim osnovama iz članka 40. Zakona, visina prihoda utvrđuje
se tako da se prihod pod a) podijeli s 13,86, prihod pod b) s 1,57 i prihod
pod c) s 3,83, pa ako zbroj količnika prelazi 100, korisniku ne pripada
pravo na doplatak za djecu (članak 41. Zakona).

II. USKLAĐIVANJE DOPLATKA ZA DJECU U GODINI 1997. S KRETANJEM
TROŠKOVA ŽIVOTA U PROTEKLOJ GODINI

3. Svote doplatka za djecu utvrđene u članku 39. Zakona, odnosno u točki
3. stavku 1. pod a), b) i c) Odluke iz godine 1997. mijenjaju se pa korisniku
iz toga članka pripada u godini 1998. doplatak u punoj mjesečnoj svoti:

a) od 213,48 kn po djetetu, ako prihod ostvaren po osnovi zaposlenja
iznosi do 674,84 kn po članu kućanstva mjesečno;

b) od 129,78 kn po djetetu, ako prihod ostvaren po osnovi zaposlenja
iznosi više od 674,84 kn do 855,16 kn po članu kućanstva mjesečno;

c) od 115,85 kn po djetetu, ako prihod ostvaren po osnovi zaposlenja
iznosi više od 855,16 kn do 1.067,64 kn po članu kućanstva mjesečno.

Ako korisnik, osim prihoda ostvarenih po osnovi zaposlenja, ostvaruje
i druge prihode (članak 39. stavak 2. Zakona), puna svota doplatka za djecu,
od koje se određuje doplatak u smanjenoj svoti (članak 43. Zakona), iznosi
115,85 kn po djetetu.

4. U smislu točke 3. ove odluke mijenjaju se svote doplatka za djecu
utvrđene u članku 42. Zakona, odnosno u točki 4. stavku 1. pod a), b) i
c) Odluke iz godine 1997. tako da korisniku iz toga članka pripada u godini
1998. doplatak za djecu u punoj mjesečnoj svoti:

a) od 311,39 kn po djetetu, ako prihod ostvaren po osnovi zaposlenja
iznosi do 877,87 kn po članu kućanstva mjesečno;

b) od 181,54 kn po djetetu, ako prihod ostvaren po osnovi zaposlenja
iznosi više od 877,87 kn do 1.100,17 kn po članu kućanstva mjesečno;

c) od 159,65 kn po djetetu, ako prihod ostvaren po osnovi zaposlenja
iznosi više od 1.100,17 kn do 1.386,57 kn po članu kućanstva mjesečno.

Ako korisnik, osim prihoda ostvarenih po osnovi zaposlenja, ostvaruje
i druge prihode (članak 42. stavak 2. Zakona), puna svota doplatka za djecu,
od koje se određuje doplatak u smanjenoj svoti (članak 43. Zakona), iznosi
159,65 kn po djetetu.

III. USKLAĐIVANJE DOPLATKA ZA DJECU KORISNICIMA KOJI PRAVO OSTVARUJU
PREMA ZAKONU O PRAVIMA HRVATSKIH BRANITELJA IZ DOMOVINSKOG RATA I ČLANOVA
NJIHOVIH OBITELJI

5. Korisnicima doplatka za djecu prema Zakonu o pravima hrvatskih branitelja
iz domovinskog rata i članova njihovih obitelji ("Narodne novine", broj
108/96) doplatak se od 1. 1. 1998. određuje u svoti od 311,39 kn mjesečno
po djetetu.

IV. USKLAĐIVANJE DOPLATKA ZA DJECU KORISNICIMA SA STATUSOM PROGNANIKA
PREMA ZAKONU O STATUSU PROGNANIKA I IZBJEGLICA ("NARODNE NOVINE") BROJ
96/93)

6. Korisnicima doplatka za djecu sa statusom prognanika odnosno povratnika
doplatak za djecu se od 1. 1. 1998. godine određuje u svoti od 213,48 kn
mjesečno po djetetu.

7. Korisnicima doplatka za djecu sa statusom prognanika odnosno povratnika
koji sami uzdržavaju svoju djecu (čl. 10. Zakona o doplatku za djecu) doplatak
za djecu se od 1. 1. 1998. godine određuje u svoti od 311,39 kn mjesečno
po djetetu.

V. ZAJEDNIČKE ODREDBE O USKLAĐIVANJU

1. Usklađivanje doplatka za djecu sadašnjim korisnicima obavit će, prema
ovoj odluci, područne službe Republičkog fonda mirovinskog i invalidskog
osiguranja radnika Hrvatske, po službenoj dužnosti u skladu sa zakonom
i ovom odlukom.

2. Danom stupanja na snagu ove odluke prestaje važiti Odluka iz godine
1997.

3. Ova odluka stupa na snagu idućeg dana nakon objave u "Narodnim novinama",
a primjenjuje se od 1. siječnja 1998.

Klasa: 140-13/98-01/1832
Urbroj: 341-99-01/98-25
Zagreb, 23. ožujka 1988.

Predsjednik
Upravnog odbora Republičkog fonda mirovinskog i invalidskog osiguranja
radnika Hrvatske
**dr. sc. Đuro Njavro,** v. r.

Odluka, NN 74/1998-928